Bloedvoorraad is minArgieffoto Die Suid-Afrikaanse Nasionale Bloeddiens (SANBS) het Vrydag gesê hul bloedvoorraad is min en doen veral ŉ beroep op nuwe skenkers of mense wat lanklaas bloed geskenk het, om die naweek bloed te skenk. “Ons het tans twee dae se voorraad bloedeenhede tot ons beskikking. Ons benodig egter vyf dae se voorraad om optimaal te funksioneer,” het Ivor Hobbs, ŉ bemarkingskonsultant van die bloeddiens, aan Maroela Media gesê. Hy het gesê nagenoeg 3 000 eenhede bloed word per dag benodig, en die feesgety eis sy tol, aangesien gereelde skenkers soos studente en skoliere dan met vakansie is. Hy het gesê die bloeddiens verwag dat die bloedvoorraad volgende week weer sal toeneem wanneer die vakansie verby is, maar dat ŉ moeilike naweek voorlê met talle motoriste wat van hul vakansiebestemmings terugkeer huis toe. “Ons versoek nuwe skenkers en skenkers wat lanklaas bloed geskenk het om die naweek bloed te skenk en ten minste vier keer vanjaar bloed te skenk. Ons bedank ook ons gereelde skenkers vir hul ondersteuning.” Een skenking kan drie mense se lewens red. Hy het gesê veral mense met die O-bloedgroep se bloed is in aanvraag omdat mense van dié groep bloed aan mense van elke ander bloedgroep kan skenk, en dit die meeste in noodgevalle gebruik word. Mense wat wil uitvind waar hulle bloed kan skenk kan die tolvrye nommer 0800 119 031 bel, of jou naam en poskode per SMS na 31454 stuur. Inligting is ook op hul webwerf www.sanbs.org.za beskikbaar.